Zelník, Štefan, poslanec NR SR (2018-05-16):
Ďakujem pekne za slovo. Ja som myslel, že vystúpim až potom, ale tak ma to vyiritovalo, tento príspevok pani Cigánikovej, ja sa ospravedlňujem, pani Blahová, vy ste v tom úplne nevinne, vy ste len prečítali to, čo ste museli. Ale ja musím povedať jedno: Všetci prichádzame do Národnej rady s nejakou životnou skúsenosťou, s nejakou praktickou skúsenosťou a chceme ju odovzdať. Pri všetkej úcte, ak pani Cigániková má sieť škôlok a jaslí, možnože z jej pohľadu, áno, je to hodné učiteľky materskej škôlky, pretože je tak dezorientovaná a taký má z toho guláš, že chápem, že toto, čo splodila, tak áno, je to hodné tejto autorky, je to katastrofa. To, že nehovorí pravdu, prosím vás pekne, čo sme nedebatovali? (Spravodajca si zobral podklady zo spravodajského stola.) Minulý rok 10. mája výbor pre zdravotníctvo prijal uznesenie k zriadeniu dočasnej komisie k problematike sústavného vzdelávania zdravotníckych pracovníkov. Vy tvrdíte, že nikto nerokoval so sestrami, ale veď to nie je pravda! Opakovane sme rokovali na ministerstve zdravotníctva, dokonca z ministerstva zdravotníctva vrátane zdravotných sestier, ktorá tam bola ako ministerská sestra delegovaná z komory, boli na rokovaní v Národnej rade. Tak ja vás poprosím, keby ste takéto; prepáčte, nie vy; ale keby pani Cigániková takéto dezinformácie neudávala. To, že ona nebola, to neznamená, že sme nerokovali. A hovorí tak, jako povedal Szalay, že poslanci sa ráno zobudia, oblečú si obleky a Slovensko, traste sa, pretože čo schvália na poslednú chvíľku. To vôbec nebolo na poslednú chvíľu, dva roky sa o tom debatuje na zdravotnom výbore. A to, čo hovoril pán kolega Suchánek, naozaj čakali sme veľmi trpezlivo, boli tu na návšteve kolegovia z českého parlamentu, poslanci zdravotníckeho výboru, a tam sme debatovali celý deň o zdravotných sestrách, teda oni len ten zákon vtedy schválili, a teda aký bude efekt. Teraz sme tam boli druhýkrát a povedali, že naozaj, fakt zvýšil sa zásadným spôsobom záujem o štúdium na zdravotných školách. A teraz poďme vôbec k tomu meritu veci, prečo premenovanie a tak ďalej. Na jednej strane komora sestier tvrdí, že sestry sú preťažené, vyhorené, a keď im chceme pomôcť odbremeniť nejakú činnosť, tak sú zásadne proti tomu. Pamätáte si pred rokom, keď ministerstvo zdravotníctva pripravilo vyhlášku o ďalších kompetenciách pri zdravotníckych asistentoch. Bola to prvá pani Lazarová, ktorá tvrdila, že aké je to nebezpečné, aké to je zlé a nesúhlasia s tým, zásadne s tým nesúhlasia, aby sa rozšírili kompetencie pre zdravotníckych asistentov. No tak, vážené dámy, vážení páni, ja vám tie rozšírené kompetencie prečítam, aby ste vy zvážili, čo takú nehoráznosť ministerstvo zdravotníctva urobilo a ako ohrozilo pacientov. Deväť kompetencií sa zvýšilo zdravotníckym asistentom, pretože aj ministerstvo to vyhodnotilo tak, nie zase preto, že chceme niečo kamuflovať alebo pretože chceme niekoho nahrádzať, ale tie zdravotné, tí zdravotní asistenti boli tak dobre dovzdelávaní, že dokonca keď odišli niekde do zahraničia, tak im stačil nejaký kurz a sú plnoprávne sestry. Teda boli tak dovzdelávaní, že naozaj na základe toho, aké štúdium mali, mohli sa rozšíriť kompetencie. A ja vám teda poviem tie kompetencie, s ktorými predstaviteľky komory sestier zásadne nesúhlasili. Kompetencia; absolvent strednej zdravotnej školy s maturitou. Uspokojuje biologické potreby súvisiace so zdravím, chorobou alebo umieraním. Pracuje s informačným systémom zdravotníckeho zariadenia. Zaznamenáva do zdravotnej dokumentácie uskutočnené zdravotné výkony a na základe zdravotnej dokumentácie vykazuje činnosti pre potreby zdravotných poisťovní a štatistiky. Za d) poúča osobu o základnej starostlivosti súvisiacej s uspokojovaním biologických potrieb. Ďalej sa pridalo, že na základe indikácie lekára samostatne môže zdravotnícky asistent odoberať kapilárnu krv okrem krvi na acidobázickú rovnováhu. Môže dokonca podávať inzulín. Boli zásadne, komora bola proti. Máte v okolí diabetikov? Alebo nejakého príbuzného? Normálne si to ľudia pichali bez akéhokoľvek vzdelania sami. Ministerstvo zdravotníctva dalo kompetenciu zdravotníckym asistentom, že môžu podkožne podávať fraxiparín, nízko molekulárny heparín. Dneska sme mali stretnutie s dôchodcami z Liptovskej Revúcej a tí povedali, ja som si pichala minule, lebo som... Bežne to robíme, že ukážeme pacientovi, ako to má urobiť, pichne si a pichá si doma sám. A toto komora sestier povedala: V žiadnom prípade. Môže podávať lieky do svalu a odoberať venóznu krv na vyšetrenie periférneho cievneho systému, podáva stravu sondou. Predstavte si, že komora sestier nesúhlasila ani s tým, aby zdravotnícky asistent mohol asistovať lekárovi napríklad pri takých veciach ako malé chirurgické zákroky. To, aby vám sestra podala, teda zdravotnícky asistent tampón, to nemá na to vzdelanie. Človek s maturitou. Robí to aj sanitár. Aby mohol asistovať zdravotnícky asistent napríklad pri ošetrovaní drenov a drenážnych systémov, tak ani to, že vám niekto podá pean alebo nožnice, toto zdravotnícky asistent, to bolo zakázané, mohol asistovať len zdravotnej sestre. Nechcem pokračovať v celom tom výpočte, čiže skutočne tieto kompetencie dávajú možnosť asistentovi, aby mohol pracovať samostatne na základe indikácie lekára na ktorejkoľvek ambulancii praktického lekára, aby mohol pracovať pri lôžku pacienta, môže pracovať na odbornej ambulancii. Ruka v ruke s tým po skúsenosti aj teda kolegov v Čechách, keďže tam sa zvýšil záujem o sestry. A ešte teda prečítam, aby ste boli v obraze, keď tuná hovorí pani Cigániková o tom, že sa obrátia na proste inštitúcie európske a tak ďalej. Nechali sme si preložiť celú smernicu Európskej únie, tak počúvajte, prosím vás pekne. Smernica Európskeho parlamentu a Rady 2005/36 ES čl. 31 ods. 1 a 3 príloha 5 bod 5.2.1 strana L 255/111 oddiel 3 Sestry zodpovedné za všeobecnú starostlivosť: „Odborná príprava sestier zodpovedných za všeobecnú starostlivosť. Pripustenie sestier zodpovedných za všeobecnú starostlivosť v odbornej príprave je podmienené ukončením desaťročného všeobecného vzdelania potvrdením, diplomom, osvedčením alebo iným dokladom, ktoré vydali príslušné orgány v ich členskom štáte.“ Čo to znamená? Ktokoľvek, ktorý chodil 10 rokov do školy, získava všeobecné vzdelanie podľa školského systému v krajinách Európskej únie. To znamená, keby sme my v prvom ročníku na strednej zdravotnej škole vydali papier, diplom, že ste ukončili, že ste získali všeobecné vzdelanie. Tí ľudia, ktorí boli v zahraničí, to vyhodnotili tak, keď pripravovali korporáciu európskeho práva, veď u nás bola základná deväťročná škola a všeobecné sa získavalo až po maturite na strednej škole. High school je v zahraničí odborná škola, vyhodnotili to tak, že high school je vysoká škola a povedali, všetky sestry musia mať vysokú školu, pretože ináč nie sú sestry. Čo sa stalo? Útlm stredných zdravotných škôl, to bola tá katastrofa. My sme s týmto mali prísť pred desiatimi rokmi, nie teraz! A nútili sme všetky sestry, že musia si urobiť vysokú školu. A teraz sa pýtam, dámy a páni, na logiku. Tak pani Lazarová hovorí, že ak sestra, ktorá chodila na poľnohospodársku školu alebo hotelovú, alebo obchodnú akadémiu, získala maturitu, môže ísť na ktorúkoľvek vysokú školu a prihlási sa na ošetrovateľstvo a za tri roky urobí bakalárku, to je tá pravá, skutočná zdravotná sestre. Ale tá sestra, ktorá začala na strednej zdravotnej škole, to je proste nič. Preto my máme záujem jedno, aby sme zvýšili záujem o štúdium na stredných zdravotných školách. Ak niekto povie, že deti nepatria do nemocnice, tak, prosím vás pekne, duálne školstvo im nič nehovorí? To povieme, že deti nepatria do fabriky? Deti nepatria do autodielne? Ako chceme to duálne školstvo zabezpečiť? Čiže malo to ruka v ruke; a kedy sa dá získať ten vzťah tých ľudí? No zrejme na tej strednej zdravotnej škole. A to, čo je zarážajúce, poviem vám štatistiku. V roku ´94 zmaturovalo v dennom štúdiu na stredných zdravotných školách 4 364 žiakov, vďaka týmto veciam v roku 2014 zmaturovalo na dennom štúdiu len 1 911. Pokles 66 percent. Máme 31 166 sestier. 10 500 sestier je nad 50 rokov. Ročne nám odchádza do dôchodku podľa komory sestier 1 200 až 1 600 sestier. A my ideme stále tuná dupať nohami, nie sú sestry a nič nerobíme a jediná vec, čo je od pani Lazarovej, zvýšte platy. Dobre zvýšme, ale kde ich zoberieme, veď my musíme zabezpečiť, prepánaboha, dorast a vzdelávanie. Tak naozaj ja ďakujem poslancovi, že napriek politickému spektru nebol absolútne problém na zdravotnom výbore okrem teda jednej pani poslankyni, ktorá teda má aprobáciu, že sa stará o jasle a škôlky, takže z jej pohľadu to tak vyzerá, že to neni správne. Čo teda bolo cieľom, aby sme pristúpili ku zmene na praktickú sestru? Bola to v prvom rade požiadavka a boli sme tam spolu aj s pánom podpredsedom zdravotníckeho výboru pánom doktorom Suchánkom, aby, na asociácii stredných zdravotných škôl, kde výrazne zaznelo: Klesajú nám počty žiakov a nebude mať naozaj kto nastúpiť do nemocníc. Urobte; jednak bola otázka kompetencií a potom aj tí ľudia si zaslúžia nejaký status, veď si predstavte, že v tej kolónke boli zaradení sanitár alebo zdravotnícky asistent. No povedzte mi jedno, kto by išiel študovať na strednú zdravotnícku školu, aby potom nastúpil ako sanitár? Veď nebol za nič, nemohol robiť nič. A na dôvažok toho, čo hovorím, ak skončilo v Slovenskej republike 10-tisíc zdravotníckych asistentov, len 2 200 ich zostalo v systéme, tí ľudia išli radšej do Kauflandu alebo do Lidla za pokladňu a nezostávali v zdravotníctve. Tak ja sa pýtam, my sme tí previnilci, alebo ako nás to nazvala pani Cigániková, že chceme, aby ten človek, ktorý skončil strednú zdravotnú školu, je to praktická sestra, teda my nehovoríme, že to je zdravotná sestra, to je o stupienok dole oproti teda zdravotnej sestre, a aby potom pokračovala popri zamestnaní, aby si doplnila to štúdium ako diplomovaná sestra, keď sú šikovné, nech ide ako bakalárka. Keď chce robiť manažérsku funkciu, nech ide na magisterské štúdium. Ale popri zamestnaní zostane nám tam. Ak nám ročne končí 1 000 sestier na stredných zdravotných školách, ja sa pýtam, nepomôže to nášmu systému? Tak ja sa pýtam, čo teda chce, čo navrhuje pani Cigániková? Dámy a páni, ja sa ospravedlňujem, za niekedy také emotívnejšie vystúpenie, len toľko, poviem, nezmyslov som už dávno nepočul, a teda vyplýva to z toho, čo pani Cigániková robí. Ďakujem pekne za pozornosť a veľmi rád ešte ďalej odpoviem na otázky.